बियोन्से

**बियोन्से जिजेल नोल्स-कार्टर** () (जन्म: सेप्टेम्बर ४, १९८१) एक अमेरिकी गायिका, गीतकार, रेकर्ड निर्माता, नर्तकी, अभिनेत्री र चलचित्र निर्देशिका हुन् । सङ्गीत, नृत्य र फेसनको क्षेत्रमा उनले दिएका प्रभावकारी योगदानका कारणले उनी विश्वप्रख्यात छिन् । ह्युस्टन, टेक्ससमा जन्मेकी र हुर्केकी बियोन्सेले सानैदेखि विभिन्न नाँचगान प्रतियोगिताहरूमा भाग लिने गरेकी थिइन् । सन् १९९० तिर डेस्टिनीज चाइल्डको प्रमुख गायिकाको रूपमा उनले चर्चा बटुलेकी हुन् ।

डेस्टिनीज चाइल्डको अन्तरालमा बियोन्सेले सन् २००२ मा अमेरिकामा सर्वाधिक कमाई गर्ने चलचित्र *अस्टिन पावर्स इन गोल्डमेम्बर*मा आफ्नो अभिनय कला देखाउँदै सन् २००३ मा आफ्नो पहिलो एकल गीति सङ्गालो *डेन्जरस्ली इन लभ* सार्वजनिक गरेकी थिइन् जसले अमेरिकाको बिलबोर्ड २०० तालिकामा शीर्ष स्थान हासिल गरेको थियो । यस एल्बममा बिलबोर्ड हट १०० मा पहिलो स्थानमा पर्ने "क्रेजी इन लभ" र "बेबी बोइ" पनि समावेश गरिएको थियो । सन् २००६ मा डेस्टिनीज चाइल्डबाट छुट्टिएपछि उनले आफ्नो दोस्रो एकल गीति सङ्गालो *बिडे* सार्वजनिक गरिन्, जुन अमेरिकामा पहिलो स्थानमा परेको गीत "इरिप्लेसेबल" तथा बेलायतमा पहिलो स्थानमा परेका गीतहरू "डेजा भु" र "ब्युटिफुल लायर" पनि समावेश थियो । बियोन्सेले सन् २००६ को *द पिङ्क प्यान्थर* र *ड्रिमगर्ल्स* तथा सन् २००९ को *अब्सेस्ड*मा आफ्नो अभिनयलाई निरन्तरता दिएकी थिइन् । जे-जीसँगको उनको विवाह र *क्याडिल्याक रेकर्ड्स*मा एटा जेम्सको भूमिका खेलेकोले उनको सन् २००८ मा सार्वजनिक गरिएको तेस्रो गीति सङ्गालो *आइ एम...सासा फियर्स*लाई प्रभावित गरेको थियो जसले सन् २०१० मा ६ वटा ग्रामी पुरस्कार प्राप्त गरेको थियो । यस एल्बममा बेलायतमा पहिलो स्थानमा परेको गीत "इफ आइ वर अ बोइ" र अमेरिकामा पहिलो स्थानमा परेको गीत "सिङ्गल लेडिज (पुट अ रिङ अन इट)" समावेश गरिएको थियो । यसमा बियोन्सेको सर्वोत्कृष्ट एकल "हेलो" पनि समावेश गरिएको थियो ।

सन् २०१० मा आफ्नो व्यवस्थापक र बुबा म्याथ्यु नोल्ससँग छुट्टिएपछि बियोन्सेले सन् २०११ मा *४* सार्वजनिक गरेकी थिइन् । सन् २०१३ मा कुनै विज्ञापन र घोषणा नगरी सार्वजनिक गरिएको *बियोन्से*ले गर्दा उनले झन् बढी ख्याती प्राप्त गरेकी थिइन् । सन् २०१६ मा सार्वजनिक गरिएको नारीवाद र बेवफाइका विषयवस्तुलाई केन्द्रिकृत गरिएको *लेमनेड* त्यो सालको सबैभन्दा बढी बिक्री भएको साङ्गीतिक सङ्गालो बन्न सफल भएको थियो । सन् २०१८ मा आफ्नो श्रीमान जे-जीसँग द कार्टर्स नामक समूहको स्थापना गरी *एभ्रिथिङ इज लभ* निकालेकी थिइन् । सन् २०१७ मा एड सिरनको "पर्फेक्ट" र सन् २०२० मा मेगन दी स्ट्यालियनको "स्यभेज" मा प्रमुख कलाकारको रूपमा बियोन्से बिलबोर्ड हट १०० मा सूचिकृत भएकी थिइन् । सन् २०२० मा डिज्नी+ मा *ब्ल्याक इज किङ* नामक साङ्गीतिक चलचित्र सार्वजनिक गरी बियोन्सेले सकारात्मक आलोचनात्मक प्रतिक्रिया प्राप्त गरेकी थिइन् ।

विश्वभर १० करोड भन्दा बढी रेकर्ड बिक्री गरेकी बियोन्से विश्वव्यापी रूपमा प्रख्यात छिन् । उनको कार्यलाई *बिलबोर्ड* र रेकर्डिङ इन्डस्ट्री असोसिएसन अफ अमेरिकाद्वारा सम्मान गरिएको छ । बियोन्से ग्रामी पुरस्कारको इतिहासकै सबैभन्दा बढी नामाङ्कित कलाकार हुन् र २२ चोटी विजयी भएकी बियोन्से इतिहासकै सबैभन्दा बढी पुरस्कृत व्यक्तिहरूको सूचीमा दोस्रो स्थानमा पर्छिन् । माइकल ज्याक्सन भिडियो भ्यानगार्ड पुरस्कार लगायत २४ वटा एमटिभी म्यूजिक भिडियो पुरस्कार जितेकी बियोन्से यो श्रेणीमा पनि सबैभन्दा बढी पुरस्कृत भएकी छिन् । सन् २०१४ मा बियोन्से संसारकै सबैभन्दा धनी अफ्रिकी मूलको सङ्गीतकार बनिन् । त्यही साल उनी दोस्रो वर्ष *टाइम* पत्रिकाको सबैभन्दा प्रभावकारी व्यक्तिहरूको सूचीमा सूचिकृत भइन् । *फोर्ब्स*ले सन् २०१५ र सन् २०१७ मा उनलाई मनोरञ्जन क्षेत्रमा लागेका प्रभावकारी महिलाहरूको सूचीमा सूचिकृत गर्यो । *टाइम*ले सन् २०१६ मा बियोन्सेलाई "वर्षको व्यक्ति" मा छैटौँ स्थानमा राख्यो र सन् २०२० मा अघिल्लो शताब्दी परिभाषित गर्ने १०० महिलाहरूमा सूचिकृत गर्यो । मनोरञ्जन क्षेत्रमा बियोन्सेले पुर्याएका योगदानका लागि उनलाई सन् २०१९ मा *इन्साइक्लोपिडिया ब्रिटानिका*को १०० महिलाहरूमा सूचिकृत गरिएको थियो ।

## प्रारम्भिक र कार्य जीवन
### सन् १९८१ - सन् १९९६: प्रारम्भिक जीवन
बियोन्से जिसेल नोल्सको जन्म ह्युस्टन, टेक्ससमा केशप्रशाधक टिना नोल्स र जीरक्स बिक्री प्रबन्धक म्याथ्यू नोल्सको छोरीको रूपमा भएको थियो । बियोन्सेको नाम उनकी आमाको माइतीको थरको सम्मानमा राखिएको थियो । बियोन्सेकी बहिनी सोलान्ज नोल्स पनि एक चर्चित गायिका र डेस्टिनीज चाइल्डकी भूतपूर्व पृष्ठभूमि नर्तकी हुन् । सोलान्ज र बियोन्से पहिलो स्थानमा एल्बम भएका प्रथम दिदीबहिनी हुन् । म्याथ्यू अफ्रिकी-अमेरिकी हुन् भने टिना लुइजियाना क्रियोल (फ्रान्सेली, अमेरिकी मूल निवासी र अफ्रिकी) मूलको साथमा यहूदी, स्पेनी, चिनियाँ र इन्डोनेसियाई वंशकी हुन् । आमाको पट्टिबाट बियोन्से अकादियन नेता जोसेफ ब्रूसार्ड र जोन-भिन्सेन्ट डबाडी द सेन्ट-कास्टिनका प्रत्यक्ष वंशज हुन् । सन् २०१८ मा बियोन्सेले आफ्नो वंशजको अनुसन्धान गरी आफू दास मालिकहरूसँग सम्बन्धित भएको खुलासा गरिन् ।

बियोन्से सेन्ट मेरीज मोन्टेसरी स्कूल जान्थिन्, जहाँ उनले नृत्य सिक्न थालिन् । एक दिन उनकी नृत्य प्रशिक्षक डार्लेट जोनसनले गीत गाइरहँदा बियोन्सेले त्यो गीत पूरा गरी उच्च नोट गाउँदा उनको गायन क्षमता पत्ता लागिएको थियो । सात वर्षको उमेरमा विद्यालयमा आयोजित प्रतिभा कार्यक्रममा जोन लेननको "इम्याजिन" गाई १५ वर्षका गायकहरूलाई पराजित गरे पछि बियोन्सेको सङ्गीतमा रुचि बढ्यो । सन् १९९० को शरदमा बियोन्से पार्कर एलिमेन्ट्री स्कूल नामक ह्युस्टनमा अवस्थित सङ्गीत विद्यालयमा भर्ना भइन्, जहाँ उनी समूहमा गाउँथिन् । उनी हाइ स्कूल फर द पर्फोमिङ एन्ड भिजुअल आर्ट्समा र पछि अलीफ एल्सिक हाइ स्कूलमा पनि भर्ना भइन् । बियोन्सेले दुई वर्षको लागि सेन्ट जोन्स युनाइटेड मेथोडिस्ट चर्चको गायन दलमा एकल गायिकाको भूमिका निर्वाह गरेकी थिइन् ।

८ वर्षको उमेरमा बियोन्से र उनका साथी केली रोल्यान्ड महिला मनोरञ्जन समूहको प्रतिस्पर्धी छनोट गर्न जाँदा लटेभिया रबर्सनसँग चिनजान भयो । उनीहरूलाई तीन जना अन्य केटीहरूसँग ह्युस्टनको पप सङ्गीत र र्याप समूह गर्ल्स टाइममा राखिएको थियो । चर्चित आर एन्ड बी रेकर्ड निर्माता आर्ने फ्रेजरले गर्ल्स टाइमलाई उत्तर क्यालिफोर्नियाको स्टुडियोमा बोलाई *स्टार सर्च*को लागि दर्ता गराए । दुर्भाग्यवश, उनीहरू पराजित भए जुन बियोन्से अनुसार नराम्रो गीतको छनोट थियो । सन् १९९५ मा बियोन्सेको बुबाले समूहको व्यवस्थापन गर्ने कामबाट राजिनामा दिए । यसले गर्दा बियोन्सेको परिवारको आय आधा भई उनका आमाबुबा छुट्टाछुट्टै अपार्टमेन्टमा बस्न बाध्य भएका थिए । सन् १९९७ मा *मेन इन ब्ल्याक*को साउन्डट्र्याकमा उनीहरूले आफ्नो प्रथम रेकर्ड लेबलको गीत "किलिङ टाइम" सार्वजनिक गरे ।

म्याथ्यूले समूहको व्यवस्थापन गरेकोले असन्तुष्ट भएका लटोया लकेट र रबर्सनलाई फेरा फ्रयाङ्क्लिन र मिशेल विलियम्सद्वारा प्रतिस्थापित गरिएको थियो । यही बेला उनका प्रेमीले उनलाई छोडेका थिए । उनको मानसिक स्वास्थ्य समस्याले गर्दा उनलाई खाने विकार पनि भएको थियो । यो विकार र उनको मानसिक स्वास्थ्य ठिक हुन दुई-तीन वर्ष लाग्यो । बियोन्सेको मानसिक स्वास्थ्य समस्या र डिप्रेसनको बेला डेस्टिनीज चाइल्डले आफ्नो पहिलो ग्रामी पुरस्कार जितेका हुनाले उनले यसको बारेमा सार्वजनिक रूपमा आवाज उठाउन ठिक मानिनन् । यस्तो स्थितिमा उनकी आमा उनको सहारा बनेकी थिइन् ।

बाँकी रहेका सदस्यहरूले सन् २००० को चलचित्र *चार्लीज एन्जल्स*का लागि "इन्डिपेन्डेन्ट विमेन पार्ट १" रेकर्ड गरे जुन बिलबोर्ड हट १०० मा ११ हप्ता प्रथम स्थानमा रही समूहको सबैभन्दा लोकप्रिय गीत बन्यो । मे २००१ मा डेस्टिनीज चाइल्डको तेस्रो एल्बम *सर्भाइभर* सार्वजनिक गरिएपछि लकेट र रबर्सनले उनीहरू माथि मुद्दा हाले । अक्टोबर २००१ मा *८ डेज अफ क्रिसमस* सार्वजनिक गरेपछि समूहको सार्वजनिकीकरण भई सबै सदस्यले एकल कार्य जीवनको सुरुवात गरे । यो चलचित्रको साउन्डट्र्याक एल्बममा समावेश गरिएको "वर्क इट आउट" बेलायत, नर्वे र बेल्जियममा सर्वोत्कृष्ट गीतको सूचीमा सूचिकृत भएको थियो । सन् २००३ मा बियोन्से क्युबा गुडिङ जुनियरका साथ *द फाइटिङ टेम्प्टेशन्स*मा लिलीको भूमिकामा देखिएकी थिइन् । यो चलचित्रमा सकारात्मक र नकारात्मक, दुबै प्रकारका आलोचनात्मक प्रतिक्रिया आए पनि संयुक्त राज्यमा $३ करोड कमायो । बियोन्सेले मिसी एलियट, एमसी लाइट र फ्रीको सहयोगमा चलचित्रको साउन्डट्र्याकमा समावेश गरिएको "फाइटिङ टेम्प्टेशन" सार्वजनिक गरेकी थिइन् । साउन्डट्र्याकमा समावेश गरिएको बियोन्सेको "समरटाइम" नामक अर्को गीत चार्टमा समावेश गरिएको थियो ।

### सन् २००३ - सन् २००५: *डेन्जरस्ली इन लभ* र *डेस्टिनी फुल्फिल्ड*
सन् २००२ मा एकल गायिकाको रूपमा जे-जीको "'०३ बोनी एन्ड क्लाइड" गाएकी बियोन्से बिलबोर्ड हट १०० मा चौथो स्थानमा सूचिकृत भएकी थिइन् । जून १४, २००३ मा बियोन्सेको पहिलो एकल प्रस्तुति र कन्सर्टको बेला उनले आफ्नो प्रथम एकल एल्बम *डेन्जरस्ली इन लभ*को घोषणा गरेकी थिइन् । जून २४, २००३ मा मिशेल विलियम्स र केली रोल्यान्डले आ-आफ्ना एकल गीत सार्वजनिक गरेपछि बियोन्सेले आफ्नो एल्बम सार्वजनिक गरिन् । सार्वजनिकीकरणको पहिलो हप्तामा नै ३,१७,००० प्रति बिक्री गरी बिलबोर्ड २०० मा प्रथम स्थानमा सूचिकृत भएको यो एल्बमले यो एल्बमको विश्वभर १ करोड भन्दा बढी प्रति बेचिएका छन् । जे-जीलाई सहयोगी कलाकारको रूपमा राखिएको यस एल्बमको प्रमुख एकल गीत "क्रेजी इन लभ" संयुक्त राज्यमा प्रथम स्थानमा समावेश भएको बियोन्सेको एकल साङ्गीतिक कार्य जीवनको प्रथम गीत थियो । उनको एकल "बेबी बोइ" पनि प्रथम स्थानमा सूचिकृत भएको थियो भने "मि, माइसेल्फ एन्ड आइ" र "नटी गर्ल" पाँचौँ स्थानमा सूचिकृत भएका थिए । यो एल्बमले ५ ओटा वर्गमा ग्रामी पुरस्कार जितेर इतिहास बनाएको थियो । पुरस्कार समारोहमा उनले प्रिन्ससँग गीत गाएकी थिइन् ।

नोभेम्बर २००३ मा डेन्जरस्ली इन लभ टूरमा युरोपमा प्रदर्शनी प्रस्तुत गरेकी बियोन्सेले पछि मिसी एलियट र एलिसिया किजका साथ भेराइजन लेडिज फर्स्ट टूरमा प्रस्तुति दिएकी थिइन् । फेब्रुअरी १, २००४ मा बियोन्सेले ह्युस्टन, टेक्ससमा अवस्थित रिलायन्ट स्टेडियममा आयोजित सुपर बोलमा अमेरिकी राष्ट्र गान गाएकी थिइन् । *डेन्जरस्ली इन लभ*को सार्वजनिकीकरण पछि दोस्रो एल्बम बनाउने योजना गरेकी बियोन्सेले डेस्टिनीज चाइल्डको अन्तिम स्टुडियो एल्बम, *डेस्टिनी फुल्फिल्ड*को रेकर्डिङका लागि पछि सारेकी थिइन् । नोभेम्बर १५, २००४ मा संयुक्त राज्यमा सार्वजनिक गरिएको र बिलबोर्ड २०० मा दोस्रो स्थानमा परेको यो एल्बममा बिलबोर्ड हट १०० मा परेका "लूज माइ ब्रेथ" र "सोल्जर" जस्ता गीतहरू समावेश गरिएको थियो । म्याकडोनल्ड्सद्वारा प्रायोजित डेस्टिनी फुल्फिल्ड...लभिङ इटमा डेस्टिनीज चाइल्डले "नो, नो, नो", "सर्भाइभर", "से माइ नेम", "इन्डिपेन्डेन्ट विमेन" र "लूज माइ ब्रेथ" जस्ता लोकप्रिय गीतहरू गाए । यसका साथै उनीहरूले *डेन्जरस्ली इन लभ* र अन्य एकल गीतहरू पनि गाए । जून २५, २०११ मा बार्सिलोनामा हुँदा समूहको विघटनको घोषणा गरियो । अक्टोबर २५, २००५ मा समूहले संयुक्त राज्यमा आफ्नो पहिलो गीत सङ्ग्रहको सार्वजनिकीकरण गरे र मार्च २००६ मा हलिउड वक अफ फेममा स्थान स्वीकार गरे । डेस्टिनीज चाइल्डले विश्वव्यापी स्तरमा ६ करोड रेकर्ड बेचेका छन् ।

### सन् २००६ - सन् २००७: *बीडे*
 टूरमा प्रस्तुति दिइरहेको|alt=माइक्रोफोन समातेकी महिला]]
बियोन्सेको दोस्रो एकल गीति एल्बम *बीडे* उनको पच्चीसौँ जन्मदिनको दिन सेप्टेम्बर ४, २००६ मा सार्वजनिक गरिएको थियो । सार्वजनिकीकरणको पहिलो हप्तामा नै ५,४१,००० प्रति बिक्री भई बिलबोर्ड २०० मा सूचिकृत यो एल्बम बियोन्सेको अमेरिकी चार्टमा प्रथम स्थानमा पर्ने दोस्रो एल्बम बनेको थियो । जे-जीलाई सहयोगी कलाकारको भूमिकामा राखिएको यो एल्बमको प्रमुख एकल "डेजा भू" बिलबोर्ड हट १०० मा पाँचौँ स्थानमा सूचिकृत भएको थियो । *बीडे*मा "रिङ दी अलार्म", "गेट मी बडीड" र संयुक्त अधिराज्यमा मात्रै सार्वजनिक गरिएको "ग्रीन लाइट" समावेश गरिएको थियो जसले गर्दा उनी ग्रामी पुरस्कारमा पाँच श्रेणीमा नामाङ्कित भएकी थिइन् । आगामी वर्ष बियोन्सेले *बीडे*का लागि दुई नामाङ्कन र *ड्रीमगर्ल्स: म्यूजिक फ्रम द मोशन पिक्चर*का लागि एउटा नामाङ्कन प्राप्त गरिन् ।

सन् २००६ मा बियोन्से स्टिभ मार्टिनको साथमा *द पिङ्क प्यान्थर* नामक हास्य नाटकमा देखिएकी थिइन्, जसले विश्वव्यापी स्तरमा $१५ करोड ८८ लाखको कमाइ भित्र्यायो । उनको दोस्रो चलचित्र *ड्रीमगर्ल्स* सन् १९८१ मा प्रदर्शित ब्रोडवे गीति नाटकको आधिकारिक रूपान्तरण थियो, जसले विश्वव्यापी स्तरमा $१५ करोड ४० लाख कमायो । जेनिफर हड्सन, जेमी फक्स र एडी मर्फी भएका यस चलचित्रमा बियोन्सेले डायना रसको भूमिका निर्वाह गरेकी थिइन् । चलचित्रको प्रचारका लागि बियोन्सेले साउन्डट्र्याक एल्बमको प्रमुख एकल "लिसन" सार्वजनिक गरिन् । अप्रिल २००७ मा बियोन्सेले आफ्नो प्रथम कन्सर्ट भ्रमण द बियोन्से एक्स्पीरियन्सको सुरुवात गरिन् जसले गर्दा उनले ९७ स्थलबाट $२ करोड ४० लाख कमाइन् । बियोन्सेले प्रत्यक्ष प्रस्तुति अघि आफ्नो पादरी सेन्ट जोन र फीडिङ अमेरिकाको सहयोगमा खाद्य सामग्री दान गरेकी थिइन् । यही बेला बियोन्सेले शकिरासँगको "ब्यूटिफुल लायर" लगायत अन्य ४ गीत समावेश गरी *बीडे*को डिलक्स संस्करण सार्वजनिक गरेकी थिइन् ।

### सन् २००८ - सन् २०१०: *आइ एम...साशा फियर्स*
मा "सिङ्गल लेडिज (पुट अ रिङ अन इट)" प्रस्तुत गर्दै|alt=भीडलाई हेरिरहेकी महिला]]
*आइ एम...साशा फियर्स* संयुक्त राज्यमा नोभेम्बर १८, २००८ मा सार्वजनिक गरिएको थियो । बियोन्सेको वैकल्पिक अहम साशाको अवधारणा सन् २००३ मा सार्वजनिक गरिएको "क्रेजी इन लभ" भिडियोको निर्माणको बेला नै सिर्जना भए पनि उनको पहिचान यो एल्बमको साथमा भएको थियो । समीक्षक र आलोचकहरूले खासै राम्रो समीक्षा नदिए पनि यो एल्बमले सार्वजनिकीकरणको पहिलो हप्तामा नै ४,८२,००० प्रति बिक्री गरी बिलबोर्ड २०० मा पहिलो स्थान पाउने तेस्रो एल्बम बनेको थियो । यस एल्बममा बेलायतमा पहिलो स्थानमा परेको गीत "इफ आइ वर अ बोइ" र अमेरिकामा पहिलो स्थानमा परेको गीत "सिङ्गल लेडिज (पुट अ रिङ अन इट)" समावेश गरिएको थियो । यसमा बियोन्सेको सर्वोत्कृष्ट एकल "हेलो" पनि समावेश गरिएको थियो । बियोन्सेको कार्य जीवनमा नै सबैभन्दा लामो समयसम्म हट १०० मा सूचिकृत भएको "हेलो" को सफलताले बियोन्सेलाई त्यो दशककै सबैभन्दा सफल गायिका बनायो । यो एल्बममा "स्वीट ड्रीम्स", "डिभा", "इगो", "ब्रोकन-हार्टेड गर्ल" र "भिडियो फोन" पनि समावेश गरिएको थियो । "सिङ्गल लेडिज" को भिडियोलाई विश्वभर इन्टरनेटमा प्यारोडी बनाइएको छ जसले गर्दा *टोरन्टो स्टार*ले भने अनुसार नयाँ इन्टरनेट नाँचको चलन चल्तीमा आएको थियो । उक्त भिडियोले सन् २००९ मा एमटिभी युरोप सङ्गीत पुरस्कार, मोबो पुरस्कार र बिइटी पुरस्कार लगायत टन्नै पुरस्कार प्राप्त गरेको छ । २००९ एमटिभी भिडियो सङ्गीत पुरस्कारमा उपर्योक्त भिडियो ९ ओटा श्रेणीमा नामाङ्कित भएको थियो जसमध्ये ३ श्रेणीमा विजयी भयो । मार्च २००९ मा बियोन्सेले आफ्नो दोस्रो प्रत्यक्ष प्रस्तुति आइ एम...वर्ल्ड टूरको सुरुवात गरिन्, जसले १०८ प्रस्तुतिबाट $११ करोड ९५ लाखको कमाइ भित्र्यायो ।

सन् २००८ मा *क्याडिल्याक रेकर्ड्स*मा एटा जेम्सको भूमिका निर्वाह गरेकी बियोन्सेले आफ्नो प्रस्तुतिका लागि सकारात्मक आलोचनात्मक प्रतिक्रिया पाएकी थिइन् । जेम्सको चित्रणका लागि बियोन्सेले स्याटलाइट पुरस्कार र एनएएसिपी लगायत अन्य पुरस्कारका लागि नामाङ्कन प्राप्त गरेकी थिइन् । बियोन्सेले यो चलचित्रबाट कमाएकी सबै आम्दानी लागु पदार्थ दुर्व्यसनीमा लागेका व्यक्तिको सहयोग गर्ने फीनिक्स हाउसमा दान गरेकी थिइन् । जनवरी २०, २००९ मा बियोन्सेले बराक र मिशेल ओबामाको पहिलो बलमा जेम्सको "एट लास्ट" प्रस्तुत गरेकी थिइन् । बियोन्से एली लार्टर र इड्रिस एल्बासँग *अब्सेस्ड*मा देखिएकी थिइन् जसमा उनी श्यारन चार्ल्सको भूमिका निर्वाह गर्छिन् । खासै राम्रो आलोचनात्मक प्रतिक्रिया नपाए पनि यस चलचित्रले $२ करोडको लगानीमा $६ करोड ८० लाख कमायो । चलचित्रको अन्तिम दृश्यमा श्यारन र एली लार्टरको पात्रको बीचमा भएको झगडाले एमटिभी मूभी पुरस्कार जितेको थियो ।

बियोन्सेले ५२ औँ वार्षिक ग्रामी पुरस्कारमा १० नामाङ्कन प्राप्त गरेकी थिइन् । एकै वर्षमा सबैभन्दा बढी नामाङ्कन प्राप्त गरेकी गायिकाको रूपमा बियोन्से र लरिन हिल एउटै पदमा पर्छन् । ती १० नामाङ्कन मध्ये ६ मा विजयी भई बियोन्सेले आफ्नो सन् २००४ को रेकर्ड तोडेकी थिइन् । सन् २०१० मा बियोन्से लेडी गागाको एकल "टेलिफोन" मा सहयोगी कलाकारको रूपमा देखिएकी थिइन् । यो गीत संयुक्त राज्यको पप चार्टमा पहिलो स्थानमा सूचिकृत भई दुबै बियोन्से र लेडी गागाको छैटौँ प्रथम स्थानमा परेको गीत बनेको थियो । यसले गर्दा बियोन्से र लेडी गागा सन् १९९२ मा नीलसेन टप ४० चार्टको स्थापना देखि सबैभन्दा बढी एकल पहिलो स्थानमा भएको कलाकारको रूपमा मराया केरीको स्तरमा पुगेका थिए । "टेलिफोन" ले सर्वोत्कृष्ट स्वर पप सहयोगको श्रेणीमा ग्रामी पुरस्कारमा नामाङ्कित भएको थियो ।

जनवरी २०१० मा आफ्नी आमाको सुझाव मानी बियोन्सेले आफ्नो व्यक्तिगत जीवनमा ध्यान केन्द्रित गर्न सङ्गीतबाट विश्राम लिने घोषणा गरिन् । यो समयमा उनी र उनका बुबाले व्यवसायिक साझेदारको भूमिका निर्वाह गर्न बन्द गरे । यस बेला उनी चीनको विशाल पर्खाल, मिश्रका पिरामिडहरू, अस्ट्रेलिया, अमेरिकी र बेलायती सङ्गीत उत्सव, सङ्ग्रहालय र ब्याले प्रस्तुति हेर्न गएकी थिइन् ।

### सन् २०११ - सन् २०१३: *४* र वृत्तचित्र
* अगस्ट २०११ मा बियोन्सेले ४ इन्टिमेट नाइट्स विथ बियोन्सेमा प्रस्तुत गर्दै|alt=माइक्रोफोनमा गीत गाइरहेकी महिला]]
जून २६, २०११ मा बियोन्से ग्लास्टनबेरी उत्सवको २० वर्षको अवधिमा प्रमुख पिरामिड मञ्चमा प्रस्तुति दिने पहिलो एकल गायिका बनेकी थिइन् । उनको चौथो स्टुडियो एल्बम *४* दुई दिन पछि संयुक्त राज्यमा सार्वजनिक गरिएको थियो । "रन द वर्ल्ड (गर्ल्स)" र "बेस्ट थिङ आइ नेभर ह्याड" समावेश गरिएको *४* को सार्वजनिकीकरणको पहिलो हप्तामा नै ३,१०,००० प्रति बिक्री भयो र बिलबोर्ड २०० मा प्रथम स्थानमा पर्ने बियोन्सेको चौथो एल्बम बन्यो । उनको चौथो एकल "लभ अन टप" ले हट आर एन्ड बी गीति चार्टको पहिलो स्थानमा ७ हप्ता बितायो भने बिलबोर्ड हट १०० को बीसौँ स्थानमा सूचिकृत भयो । *४* मा "पार्टी", "काउन्टडाउन", "आइ केर" र "एन्ड अफ टाइम" पनि समावेश गरिएको थियो । बियोन्सेले आफ्नो सन् २०१० को साङ्गीतिक जीवनबाट लिएको विश्रामको वर्णन गर्दै *एसेन्स* पत्रिकाको लागि लेखेको "ईट, प्ले, लभ" का लागि न्यू योर्क असोसिएसन अफ ब्ल्याक जर्नलिस्ट्सबाट लेखन पुरस्कार पाएकी थिइन् । सन् २०११ को पछिल्लो भागमा  बियोन्सेले न्यू योर्कको रोजल्यान्ड बलरूममा ४ इन्टिमेट नाइट्स विथ बियोन्से कन्सर्टमा ४ रात प्रत्यक्ष प्रस्तुति दिइन् । *४* को १० लाख प्रति बिक्री भएको उपलक्ष्यमा अगस्ट १, २०११ मा रेकर्डिङ इन्डस्ट्री असोसिएसन अफ अमेरिकाले उक्त एल्बमलाई प्लेटिनमको दर्जा दिएको थियो । डिसेम्बर २०१५ भित्र संयुक्त राज्यमा यो एल्बमको १५ लाख प्रति बिक्री भैसकेको थियो । फेब्रुअरी ८, २०१५ भित्र यो एल्बमलाई स्पटिफाईमा १० करोड चोटी सुनिएको थियो जसले गर्दा बियोन्से ३ ओटा एल्बममा १० करोड सुनाई पुग्ने पहिलो गायिका बनेकी थिइन् ।

जून २०१२ मा रेभल एटलान्टिक सिटीको उद्घाटन मनाउन बियोन्सेले त्यहाँ चार रातका लागि प्रस्तुति दिएकी थिइन् जुन उनले आफ्नी छोरी जन्माए पछिको प्रथम प्रत्यक्ष प्रस्तुति थियो ।

जनवरी २०१३ मा डेस्टिनीज चाइल्डले आफ्ना पुराना एल्बमहरूमा भएका प्रेम प्रसङ्गयुक्त गीतका साथै "न्युक्लियर" नामक गीत समावेश गरी आफ्नो तेस्रो सङ्ग्रहित एल्बम *लभ सङ्स* सार्वजनिक गरे । बियोन्सेले पहिले देखि रेकर्ड गरिएको ट्र्याकको प्रयोग गरी वाशिङटन डिसीमा आयोजित राष्ट्रपति ओबामाको दोस्रो उद्घाटनमा अमेरिकी राष्ट्रिय गान गाएकी थिइन् । अर्को महिना, बियोन्सेले न्यू ओर्लीन्समा आयोजित सुपर बोलमा प्रस्तुति दिइन् । एक मिनेटमा २,६८,००० ट्विटको दरमा राखिएको यो प्रस्तुति ट्विटरको इतिहासमा नै दोस्रो सबैभन्दा महत्त्वपूर्ण घटना बनेको छ । ५५ औँ वार्षिक ग्रामी पुरस्कारमा बियोन्सेले "लभ अन टप" को लागि पुरस्कार पाइन् । फेब्रुअरी १६, २०१३ मा एचबीओमा पहिलो पटक प्रसारण गरिएको उनको वृत्तचित्र *लाइफ इज बट अ ड्रीम*को निर्देशनमा बियोन्सेले पनि सहयोग गरेकी थिइन् ।

## कलाकारिता
### स्वर र साङ्गीतिक शैली
जोडी रोजेनले "लोकसङ्गीतमा प्रयोग गर्न सकिने सर्वोत्कृष्ट वाद्ययन्त्र" भनी बियोन्सेको स्वर र लयको प्रशंसा गरेका छन् । उनको स्वर र गायनको कारणले नै उनी डेस्टिनीज चाइल्डकी प्रमुख गायिकाको रूपमा प्रख्यात छिन् । *द न्यू योर्क टाइम्स*का जोन परेलेसले उनको स्वरको वर्णन गर्दा "मखमली र टार्टको सम्मिश्रण, आक्रामक तथापि लोभ्याउने" भनेका छन् । रोजेनले बियोन्सेको सङ्गीतलाई आधुनिक र परम्परागतको सुमधुर सम्मिश्रण भनेका छन् ।

बियोन्सेको सङ्गीतमा सामान्यतया आर एन्ड बी, पप र हिप हप शैलीका प्रयोग हुने भए पनि धेरै गीतहरूमा सोल र फङ्कको प्रयोग गरिएको पाइन्छ । *४* मा बियोन्सेले अन्य स्टुडियो एल्बममा भन्दा बढी सन् १९९० को दशकको आर एन्ड बी, सोल र हिप हपको प्रयोग गरेकी थिइन् ।

### गीत रचना र विवाद
बियोन्सेले डेस्टिनीज चाइल्डको भाग हुँदा सार्वजनिक गरेको धेरैजसो गीत रचना गरेको श्रेय पाएकी छिन् । बियोन्सेले *डेन्जरस्ली इन लभ*को ताल आफैँ निर्माण नगरे तापनि लय निर्माणमा सहयोग गरेको हुनाले उनले सो एल्बमको सह-निर्माताको श्रेय पाएकी छिन् ।

सन् २००१ मा बियोन्से वर्षको पप सङ्गीतकारको श्रेणीमा अमेरिकन सोसाइटी अफ कम्पोजर्स, अथर्स एन्ड पब्लिशर्स पप सङ्गीत पुरस्कार जित्ने प्रथम अफ्रिकी-अमेरिकी महिला र दोस्रो महिला सङ्गीतकार भएकी थिइन् । सन् १९७१ मा क्यारोल किङ र सन् १९९१ मा मराया केरी पछि ३ प्रथम स्थानमा सूचिकृत भएका गीतहरूको लेखन र रचनाको श्रेय पाउने तेस्रो महिला भएकी थिइन् बियोन्से । प्रथम स्थानमा सूचिकृत गीतहरू गनी ९ गीत रचना श्रेय भएकी बियोन्सेलाई धेरैले डायान वारेनसँग तुलना गरेका छन् । बियोन्सेले पछि *४* को लागि सेप्टेम्बर ११ को हमलाबाट प्रभावित भई "आइ वज हियर" लेखेकी थिइन् । मे २०११ मा *बिलबोर्ड*ले बियोन्सेलाई बिलबोर्ड हट १०० मा परेका ८ एकल गीतहरू लेखेको हुनाले सर्वोत्कृष्ट २० हट १०० गीतकारहरूको सुचीमा सत्रौँ स्थानमा सूचिकृत गरेको थियो । त्यो सूचीमा बियोन्से, एलिसिया किज र टेलर स्विफ्ट गरी तीन महिलाहरू मात्रै सूचिकृत भएका थिए ।

बियोन्सेको गीत रचनाको श्रेयमा धेरै पत्रकार र सङ्गीतकारले प्रश्न उठाएका छन् । सन् २००७ मा बार्बरा वाल्टर्ससँग अन्तर्वार्ता गर्दा बियोन्सेले डेस्टिनीज चाइल्डको "बूटिलिशियस" गीतको धुन बनाएको दाबी गरेकी थिइन् जसले गर्दा उक्त गीतको निर्माता रब फुसारीले बियोन्सेका पिता र तत्काल प्रबन्धक म्याथ्यू नोल्सको विरोधमा आवाज उठाएका थिए । यद्यपि, सन् २०१६ मा *इन्टरटेनमेन्ट वीक्ली*सँगको अन्तर्वार्तामा फुसारीले बियोन्सेलाई नै "बूटिलिशियस" को अवधारणा रचना गरेको श्रेय दिए ।

सन् २००७ मा एकेडेमी अफ मोशन पिक्चर्स एन्ड सायन्सेसले सर्वोकृष्ट मौलिक गीतको श्रेणीमा मनोनित *ड्रीमगर्ल्स*को "लिसन" बाट बियोन्सेलाई गीतकारको रूपमा मनोनित गरेन । त्यो बेला भर्खर अपनाइएको ३ गीतकारको सीमा भएकोले बियोन्सेको सो गीतको लेखनमा रहेको भूमिकालाई अरूहरूको भूमिका भन्दा कम महत्त्वपूर्ण मानिएको थियो ।

सन् २०१४ मा *सन्डे इन्डिपेन्डेन्ट*का पत्रकार अलेक्सिस क्रिटसेलिसले यो गीत रचनासँग सम्बन्धित विवादमा आधारित भई बियोन्सेका प्रशंसकहरू कुन हदसम्म उनको माया र सम्मानमा अन्धो छन् भन्ने कुरामा प्रकाश पार्न खोजेकी थिइन् । *भ्यानिटी फेयर*का जेम्स एस. मर्फीले भनेझैँ बियोन्से आफ्नो गीत लेखन र रचनाको लागि लोकप्रिय नभए पनि तर फ्र्याङ्क सिनाट्रा र बिली होलिडे जस्तै आफूलाई दिइएका शब्दहरूमा भावना ल्याउन सक्ने क्षमताको कारणले प्रसिद्ध छिन् ।

### प्रभाव
बियोन्सेले माइकल ज्याक्सनलाई आफ्नो प्रमुख साङ्गीतिक प्रभाव मान्छिन् । पाँच वर्षको उमेरमा बियोन्सेले पहिलो पटक ज्याक्सनको प्रत्यक्ष प्रस्तुति हेर्न गई आफू पनि गायिका बन्ने सोच राखेकी थिइन् । सन् २००६ मा ज्याक्सनलाई विश्व सङ्गीत पुरस्कारले सम्मानित गर्दा बियोन्सेले ज्याक्सन नभएको भए उनी कहिल्यै सङ्गीतमा नलाग्ने खुलासा गरेकी थिइन् । उनी डायना रसलाई सर्वोत्कृष्ट मनोरञ्जकको रूपमा सम्मान गर्छिन् । आफ्नो शक्तिलाई स्त्रीलिङ्गी र मोहक बनाउने टिना टर्नर र उनलाई आफ्नो काममा सधैँ प्रेरणा दिने ह्विट्नी ह्युस्टनलाई बियोन्सेले खुब मन पराउँछिन् । उनले बाल्यकालमा मराया केरीको "भिजन अफ लभ" सुनी गीत गाउनमा अझै बढी समय लगानी गरेकी हुन् । उनका अन्य साङ्गीतिक प्रभावमा प्रिन्स, लरिन हिल, शाडे अडु, डना समर, मेरी जे. ब्लाइज, अनिटा बेकर र रशेल फेरेल पर्छन् ।

उनको दोस्रो एकल एल्बम *बीडे*मा प्रदर्शित नारीवाद र महिला सशक्तिकरणका विषयवस्तुहरूका प्रेरणा उनको चलचित्र *ड्रीमगर्ल्स* र जोसेफिन बेकर थिए । सन् २००६ को फेशन रक्स कन्सर्टमा "डेजा भू" बियोन्सेले बेकरको प्रसिद्ध नक्कली केरा टाँसिएको हुला जामा लगाई बेकरलाई सम्मान गरेकी थिइन् । बियोन्सेको तेस्रो एकल एल्बम *आइ एम...साशा फियर्स* जे-जी र विशेष गरी एटा जेम्सद्वारा प्रभावित भएको थियो जसको आँटले बियोन्सेलाई नयाँ साङ्गीतिक शैलीमा गीत रचना गर्ने हौसला प्रदान गर्यो । बियोन्सेको चौथो स्टुडियो एल्बम *४* फेला कुटी, सन् १९९० दशकको आर एन्ड बी, अर्थ, विन्ड एन्ड फायर, डेबार्ज, लायनेल रिची, टिना मरी, द ज्याक्सन ५, न्यू एडिशन, फ्लोरेन्स एन्ड द मशिन र प्रिन्सद्वारा प्रभावित थियो । बियोन्सेले जँ-मिशेल बास्क्याको सङ्गीतको पनि निकै प्रशंसा गरेकी छिन् । फेब्रुअरी २०१३ मा बियोन्सेले मडोनाले उनलाई आफ्नो कार्य जीवन आफ्नो नियन्त्रणमा लिन प्रेरित गरेको खुलासा गरिन् । बियोन्सेले शेरलाई आफ्नो फेशनको प्रेरणा भनेकी छिन् ।

### सङ्गीत भिडियो र मञ्च
सन् २००६ मा बियोन्सेले आफ्नो महिला ब्यान्ड शुग मामाको परिचय दिएकी थिइन्, जसमा बेस वाधक, ड्रम वाधक, कीबोर्ड वाधक र पर्कशन वाधक समावेश गरिएको थियो ।  उनका पृष्ठभूमि गायक, जसलाई द मामाज भनिन्छ, अन्तर्गत मोन्टिना कापर-डोनल, क्रिस्टल कलिन्स र टिफनी मोनिके रिड्डिक पर्छन् । २००६ बिइटी पुरस्कारमा प्रथम पटक देखिएको यो ब्यान्डले पछि "इरिप्लेसेबल" र "ग्रीन लाइट" प्रस्तुत गर्न मञ्चमा फर्केका थिए । *द गार्डियन*की बार्बरा एलेन *दी इन्डिपेन्डेन्ट*की एलिस जोनेसले बियोन्सेलाई मञ्चमा देखेको सबैभन्दा जोशिलो मनोरञ्जनकर्मीको दर्जा दिएका छन् । डेफ जामका भूतपूर्व अध्यक्ष एल.ए. रीडले बियोन्सेलाई सर्वश्रेष्ठ जीवित मनोरञ्जनकर्मी भनेका छन् । *डेली न्यूज*का जिम फार्बर र *द स्टार फीनिक्स*की स्टेफनी क्लासेनले उनको शक्तिशाली आवाज र मञ्चमा उपलब्धिको प्रशंसा गरेका छन् । बियोन्सेले मञ्चमा लगाउने लुगा छोटो भएको हुनाले मलेसियाको लुगा सम्बन्धि कडा नियमले गर्दा उनले केही प्रस्तुतिहरू स्थगित वा रद्द गर्नुपरेको थियो ।

बियोन्सेले आफ्ना गीतहरूको भिडियो बनाउने क्रममा मेलिना मात्सूकस, जोनस एकर्ल्यान्ड र जेक नाभा लगायत कयौँ चर्चित निर्देशकहरूसँग काम गरेकी छिन् । *ब्यूटी एन्ड द बीस्ट*का निर्देशक बिल कन्डनले उक्त चलचित्रको लागि बियोन्सेको *लेमनेड*बाट प्रेरणा लिएको खुलासा गरेका छन् ।

### वैकल्पिक अहम
मञ्चमा प्रस्तुति दिँदा "मोहक र उत्तेजक" भनिएको बियोन्सेले आफ्नो असल पहिचान र मञ्चको पहिचानलाई अलग राख्न "साशा फियर्स" नामक वैकल्पिक अहमको सिर्जना गरेको बताइन् । उनले साशालाई आक्रामक, बलवान र मोहक भनी उनी असलमा त्यस्तो छैनन् भन्ने स्पष्ट पारिन् । मे २०१२ मा आगामी महिना आयोजित रेभल प्रिजेन्ट्स: बियोन्से लाइभका लागि साशा फियर्सलाई फिर्ता ल्याउने घोषणा गरियो ।

## प्रसिद्धि
बियोन्सेलाई मोहक र उत्तेजक भनी वर्णन गरिने गरिन्छ र सङ्गीत पत्रकार टूरे अनुसार *डेन्जरस्ली इन लभ*को सार्वजनिकीकरण देखि उनी प्रणय प्रतीक बनेकी छन् । बियोन्सेलाई राम्रो र उत्तेजक लुगा लगाउन मन लागे पनि उनले मञ्चमा लगाउने लुगाहरू मञ्चको लागि मात्रै हो भन्ने उनले स्पष्ट पारेकी छिन् । बियोन्सेको बक्ररेखाका कारणले उनको वर्णन गर्दा सन् २००० को दशकमा मिडियाले "बूटिलिशियस" शब्दको प्रयोग गर्थ्यो । "बूटी" () र "डिलिशियस" () शब्दको संयोजन गरी बनेको यो शब्द डेस्टिनीज चाइल्डको त्यही नामको एकल गीतले गर्दा चलन चल्तीमा आएको हो । सन् २००६ मा यसलाई अक्सफोर्ड अङ्ग्रेजी शब्दकोशमा थपिएको थियो ।

सेप्टेम्बर २०१० मा बियोन्सेले टम फोर्डको वसन्त/गृष्म २०११ फेशन शोमा प्रथम पटक रनवेमा मोडलिङ गरेकी थिइन् । उनलाई *पीपल*द्वारा "संसारको सबैभन्दा सुन्दर महिला" र सन् २०१२ मा *कम्प्लेक्स*द्वारा "इतिहासकै सर्वोत्कृष्ट गायिका" घोषणा गरिएको थियो । जनवरी २०१३ मा *जीक्यू*ले बियोन्सेलाई "२१ औँ शताब्दीको सबैभन्दा मोहक १०० महिलाहरू" को सूचीमा प्रथम स्थानमा सूचिकृत गरेको थियो । भिएच १ ले उनलाई १०० सर्वोत्कृष्ट कलाकारहरूको सूचीमा प्रथम स्थानमा सूचिकृत गरेको थियो । न्यू योर्क, वाशिङटन डिसी, आम्स्टर्डम, बैङ्कक, हलिउड र सिड्नी लगायत अन्य प्रख्यात सहरहरूमा अवस्थित म्याडम टूसाड्स मैन सङ्ग्रहालयमा बियोन्सेका मैनका मूर्तिहरू सङ्ग्रह गरिएका छन् ।

इटालियन फेशन डिजाइनर रोबेर्टो काभालीले भने अनुसार बियोन्सेले आफ्नो सङ्गीतलाई प्राण दिनका लागि विभिन्न लुगा र फेशनको प्रयोग गर्छिन् । उनकी आमाले सन् २००२ मा *डेस्टिनीज स्टाइल* नामक पुस्तक लेख्न सहयोग गरेकी थिइन्, जसमा उनले फेशनले कसरी त्रयको सफलतामा प्रभाव पर्यो भनेर वर्णन गरेकी थिइन् । *बीडे एन्थोलोजी भिडियो एल्बम*मा पनि उनीहरूको फेशनको बारेमा विस्तृत रूपमा छलफल गरिएको थियो । सन् २००७ मा *स्पोर्ट्स इलस्ट्रेटेड*को स्विमसूट संस्करणको आवरणमा छापिएकी बियोन्से उक्त पत्रिकामा छापिने टायरा ब्याङ्क्स पछिको दोस्रो अफ्रिकी-अमेरिकी महिला बनेकी थिइन् । त्यही वर्ष *पीपल* पत्रिकाले उनलाई सबैभन्दा राम्रो लुगाहरू लगाउने हस्ती घोषणा गरेको थियो ।

बियोन्सेका प्रशंसकहरूलाई "बिहाइभ" भनिन्छ । पहिले उनका प्रशंसकहरूलाई "बियोन्से" र "अन्टूराज" () शब्दका संयोजन गरी "बियोन्टूराज" भनिन्थ्यो । प्रशंसकहरूलाई "बिहाइभ" भन्ने निर्णय ट्विटरमा आयोजित चुनावबाट सफल भएको थियो ।

सन् २००६ मा उनको फेशन लाइन हाउस अफ डेरेअनमा भुवाको प्रयोग गरेको हुनाले पशुसँग नैतिक व्यवहारको पक्षमा मानिसहरूले बियोन्सेको आलोचना गरेका थिए । सन् २०११ मा उनी फ्रेन्च फेशन पत्रिका *लोफिशिएल*मा आदिवासी शृङ्गारमा देखिएकी थिइन्, जसले गर्दा उनले मिडियाबाट प्रतिकूल प्रतिक्रिया पाएकी थिइन् । पत्रिकाको प्रवक्ताद्वारा सार्वजनिक गरिएको विज्ञप्तिमा बियोन्सेले आदिवासी शृङ्गारद्वारा उनको अफ्रिकी मूल झल्काउने प्रयास गरेको खुलासा गरेका थिए ।

बियोन्सेको हल्का रङ्ग र लुगाले गर्दा उनले अफ्रिकी-अमेरिकी समुदायबाट पनि प्रतिकूल प्रतिक्रिया पाएकी छिन् । सन् २००८ मा लोरियाल माथि फेरियाको दिन सार्वजनिक गरिएको केश रङ्गको विज्ञापनमा बियोन्सेलाई गोरो बनाएको आरोप लागेको थियो, जसलाई उक्त कम्पनीले अस्वीकार गरेको थियो । सन् २०१३ मा बियोन्सेले आफैँ एच एन्ड एमले उनको सम्पादित प्रचारक तस्वीरहरूको प्रयोग गरेकोमा गुनासो गरेकी थिइन् र *भोग*मा छापिए अनुसार उनले सम्पादन गरिएका तस्वीरहरू प्रकाशन नगर्ने अनुरोध गरेकी छिन् ।

बियोन्सेले ब्ल्याक लाइभ्स म्याटर आन्दोलनमा आफ्नो समर्थन जनाएकी छिन् । सन् २०१६ मा सुपर बोलमा उनले दिएको "फोर्मेशन" को प्रत्यक्ष प्रस्तुतिमा केही राजनीतिज्ञ र प्रहरीले प्रतिकूल प्रतिक्रिया दिएका थिए । केही प्रहरीहरूले बियोन्सेको फोर्मेशन वर्ल्ड टूरको सामाजिक बहिष्कार गर्न खोजेका थिए । बियोन्से प्रहरीहरूको विरोधमा नभई प्रहरी क्रूरताको विरोधमा भएको उनले स्पष्ट पारेकी छिन् ।

## व्यक्तिगत जीवन
### विवाह र सन्तान
सन् २००२ मा जे-जीको एल्बम *द ब्लूप्रिन्ट २: द गिफ्ट एन्ड द कर्स''को सातौँ ट्र्याकमा परेको "'०३ बोनी एन्ड क्लाइड" मा सहयोग गरेपछि बियोन्सेले जे-जीसँग प्रेमको सम्बन्ध गाँसिन् । बियोन्से सो गीतको भिडियोमा जे-जीको प्रेमिकाको भूमिकामा देखिइन्, जसले गर्दा उनीहरूको सम्बन्धको अनुमान जताततै मिडियामा गरियो । अप्रिल ४, २००८ मा कुनै पूर्व घोषणा नगरी बियोन्से र जे-जीले विवाह गरे । अप्रिल २०१४ को तथ्याङ्क अनुसार बियोन्से र जे-जीले कुल ३० करोड रेकर्ड बिक्री गरिसकेका थिए । आफ्नो सम्बन्ध निजी राख्ने हुनाले चासोको विषय भइरहने भए तापनि उनीहरूले हालै आफ्नो सम्बन्धको बारेमा खुला रूपमा बोल्न सुरु गरेका छन् । जे-जीले विवाहबाहक सम्बन्ध राखेर उनीहरूको सम्बन्धमा आएको समस्याका बारेमा दुबै जनाले खुला रूपमा बोलेका छन् ।

सन् २०१०/११ तिर बियोन्सेको गर्भपतन भयो, जसलाई उनले आफ्नो जीवनको सबैभन्दा दुखद घटना मान्छिन् । यो पीडाबाट मुक्त हुन उनले स्टुडियो फर्की गीत रचना गर्न थालिन् । अप्रिल २०११ मा *४* को एल्बम आवरणको लागि तस्वीर खिच्न पेरिस जाँदा उनी अचानक गर्भवती भइन् । त्यही साल अगस्ट महिनामा बियोन्सेले एमटिभी भिडियो सङ्गीत पुरस्कारमा "लभ अन टप" प्रस्तुत गरेपछि आफ्नो गर्भ संसारसामु पेश गरिन् । बियोन्सेको प्रस्तुतिले १ करोड २४ लाख दर्शक बटुली एमटिभीको इतिहासमा नै सर्वाधिक हेरिएको कार्यक्रम बन्यो । प्रति सेकेन्ड ८,८६८ ट्विटको दरमा पोस्ट राखिएको यो घोषणालाई *गिनिज वर्ल्ड रेकर्ड्स*मा "एकल घटनाको लागि रेकर्ड गरिएको सर्वाधिक ट्विट गरिएको पोस्ट" भनी प्रकाशित गरिएको थियो । अगस्ट २९, २०११ मा गूगलले सार्वजनिक गरिएको तथ्याङ्क अनुसार "बियोन्से गर्भवती" सप्ताहको सर्वाधिक खोज गरिएको विषय थियो । जनवरी ७, २०१२ मा बियोन्सेले न्यू योर्क सहरको लेनोक्स हिल अस्पस्तलमा आफ्नी छोरी ब्लू आइभी कार्टरलाई जन्म दिइन् ।

सन् २०१६ मा *लेमनेड*को सार्वजनिकीकरण पछि सो एल्बममा रहेको "सरी" गीतले गर्दा जे-जीले "बेक्की" को छद्मनामले बोलाइएको महिलासँग विवाहबाहक सम्बन्ध राखेको अनुमान गरिएको थियो । *द न्यू योर्क टाइम्स*का जोन परेलेसले बियोन्सेले *लेमनेड*मा बियोन्सेले जे-जी माथि आरोप लगाएको स्पष्टिकरण गरेका थिए । त्यसैगरी *रोलिङ स्टोन*का रब शेफील्डले पनि "सक अन माइ बल्स, आइ ह्याभ ह्याड इनफ" () जस्ता पङ्क्तिले पनि जे-जीको व्यभिचारलाई सङ्केत गर्ने अनुमान गरेका थिए ।

फेब्रुअरी १, २०१७ मा बियोन्सेले जुम्ल्याहा बालबालिका जन्माउने भन्दै आफ्नो गर्भवती भएको तस्वीर इन्स्टाग्राममा सार्वजनिक गरेकी थिइन् । उनको तस्वीरले आठ घण्टामा ६ करोड ३० लाख लाइक पाई त्यसबेलाको इन्स्टाग्रामको सर्वाधिक लाइक पाएको पोस्ट बनेको थियो । जुलाई १३, २०१७ मा एक महिना अगाडि जून १३, २०१७ को दिन उनका छोरा सर कार्टर र छोरी रुमी कार्टरको जन्म भएको घोषणा गर्दै त्रयको तस्वीर सार्वजनिक गरेकी थिइन्, जुन इन्स्टाग्रामको दोस्रो सर्वाधिक लाइक पाएको पोस्ट बन्न पुगेको थियो । बियोन्सेका जुम्ल्याहा सन्तान क्यालिफोर्नियास्थित रोनाल्ड रेगन यूसीएलए मेडिकल सेन्टरमा जन्मेका थिए । उनले आफ्नो गर्भावस्था र त्यसका असरहरूको बारेमा *भोग*को सेप्टेम्बर २०१८ संस्करणमा लेखेकी थिइन्, जसको आवरण तस्वीर बियोन्सेको निर्देशनमा ह्यामरवुड पार्कमा छायाचित्रकार टाइलर मिचेलद्वारा खिचिएको थियो । 

### सम्पत्ति
जून २००७ देखि जून २००८ को अवधिमा बियोन्सेले आफ्नो सङ्गीत, चलचित्र र फेशन ब्र्यान्डबाट $८ करोड कमाई सबैभन्दा बढी धनी महिला मनोरञ्जनकर्मीको पदबाट मडोना र सेलिन डियोनलाई प्रतिस्थापन गरेको *फोर्ब्स*ले सन् २००८ मा अनुमान गरेको थियो । यसले गर्दा उनी सन् २००९ मा सिलेब्रिटी १०० मा चौथो स्थान र सन् २०१० मा "विश्वका सबैभन्दा शक्तिशाली महिलाहरू" मा नवौँ स्थानमा सूचिकृत भइन् । त्यो वर्ष आफ्नो फेशन ब्य्रान्ड र संयुक्त उपक्रमहरूबाट $३ करोड ५० लाख कमाएकी बियोन्से आगामी वर्ष उनी "३० वर्ष मुनिका सबैभन्दा बढी धनी हस्तीहरू" मा आठौँ स्थानमा परेकी थिइन् । सन् २०११ मा $४ करोड कमाए पनि बियोन्सेलाई सन् २०१२ को "सिलेब्रिटी १००" सूचीमा सोह्रौँ स्थानमा राखिएको थियो, जुन ३ वर्ष अगाडिको सूची भन्दा १२ स्थान तल थियो । त्यही वर्ष बियोन्से र जे-जीले कुल $७ करोड ८० लाख कमाई "संसारकै सबैभन्दा धनी हस्तीको जोडी" मा पहिलो स्थानमा परेका थिए । सन् २००९ मा कुल $१२ करोड २० लाख कमाएका बियोन्से र जे-जीलाई गत वर्ष *गिनिज वर्ल्ड रेकर्ड्स*मा "सबैभन्दा बढी धनी प्रभावकारी जोडी" घोषणा गरिएको थियो । सन् २००९ देखि सन् २०११ को अन्तरालमा औसत $७ करोड प्रति वर्ष कमाएकी बियोन्सेले सन् २०१२ मा केवल $४ करोड कमाइन् । सन् २०१३ का बियोन्सेको पेप्सी र एचएनएमका संयुक्त उपक्रमले गर्दा उनी र बियोन्से सङ्गीत उद्योगकै सर्वप्रथम अरबपति जोडी बने । त्यही साल बियोन्से *फोर्ब्स*को चौथो सबैभन्दा शक्तिशाली र प्रभावकारी हस्ती बनिन् ।

सन् २०१४ को अन्त्य भित्र बियोन्से इतिहासको नै सबैभन्दा धनी अफ्रिकी-अमेरिकी सङ्गीतकार हुन्छिन् भनेर एमटिभीले अनुमान गरेको थियो । यो अनुमान जून २०१४ मा सत्य भयो । जून २०१३ देखि जून २०१४ सम्ममा $११ करोड ५० लाख कमाएकी बियोन्सेलाई जून २०१४ मा "सिलेब्रिटी १००" मा पहिलो स्थानमा राखिएको थियो । यो साल बियोन्से पहिलो पटक सिलेब्रिटी १०० मा प्रथम स्थानमा सूचिकृत भएकी थिइन् । सन् २०१६ मा बियोन्सेले $५ करोड ४० लाख मात्रै कमाएको हुनाले उनी सिलेब्रिटी १०० मा ३४ औँ स्थानमा सूचिकृत भइन् । यद्यपि, कुल $१० करोड ७५ लाख कमाएका जे-जी र बियोन्से सबैभन्दा धनी हस्ती दम्पतिको सूचीमा पहिलो स्थानमा परे । सन् २०१८ मा *फोर्ब्स*ले बियोन्सेको जम्मा सम्पति $३५ करोड ५० लाख भएको अनुमान गरी त्यो वर्ष $६ करोड कमाएको हुनाले उनलाई सबैभन्दा धनी कलाकारहरूको सूचीको जून महिनाको संस्करणमा ३५ औँ स्थानमा सूचिकृत गर्यो । यो तथ्याङ्क अनुसार एकै वर्षमा दुई चोटी $१० करोड भन्दा बढी आय कमाउने कलाकारहरू मध्ये बियोन्से र मडोना एकै स्थानमा पर्छन् । दम्पति बियोन्से र जे-जीको जम्मा सम्पति $१ अर्ब १६ करोड रहेको छ । जुलाई २०१७ मा *बिलबोर्ड*ले सन् २०१६ मा $६ करोड २१ लाख कमाएकी बियोन्से त्यो वर्षको सबैभन्दा धनी सङ्गीतकार भएको घोषणा गर्यो ।

## व्यापार र उद्यम
सन् २०१० मा कोलम्बिया रेकर्ड्समा आधारित भई बियोन्सेले पार्कवुड इन्टरटेनमेन्टको स्थापना गरिन्, जुन उनको चलचित्र र भिडियो निर्माण गर्ने प्रमुख मनोरञ्जन र व्यवस्थापन कम्पनी बन्यो । पार्कवुड इन्टरटेनमेन्ट पहिला बियोन्से बस्ने ह्युस्टनमा रहेको सडकको नाम पछि राखिएको हो । न्यू योर्कमा प्रमुख कार्यालय रहेको यस कम्पनीले बियोन्सेको सङ्गीत, चलचित्र, भिडियो र फेशनसँग सम्बन्धित उद्यमको व्यवस्थापन गर्छ । पार्कवुड इन्टरटेनमेन्टका कर्मचारीहरू कला र मनोरञ्जनका साथै चलचित्र निर्माण, भिडियो उत्पादन, फेशन डिजाइन, अर्थशास्त्र र बजारशास्त्रमा पनि सिपालु छन् । बियोन्सेद्वारा सहनिर्मित र बियोन्सेले एटा जेम्सको भूमिका निर्वाह गरेको सन् २००८ मा सार्वजनिक गरिएको *क्याडिल्याक रेकर्ड्स* पार्कवुड इन्टरटेनमेन्टको प्रथम उत्पादन थियो । सन् २०१३ देखि बियोन्सेका स्टुडियो एल्बमहरूको निर्माण र सार्वजनिकीकरण यही कम्पनीको अधीनमा भइरहेको छ । पार्कवुड अन्तर्गत बियोन्सेले क्लोई x ह्यालीसँग पनि साझेदारी गरेकी छिन् ।

### संयुक्त उपक्रम र साझेदारी
सन् २००२ देखि पेप्सीसँग काम गरेकी बियोन्से सन् २००४ मा ब्रिट्नी स्पियर्स, पिङ्क र एनरिके इग्लेसियासका साथ ग्ल्याडियेटरमा आधारित विज्ञापनमा देखिएकी थिइन् । सन् २०१२ मा बियोन्सेले पेप्सीको समर्थन गर्ने $५ करोडको साझेदारी गरिन् । संयुक्त राज्य अमेरिकाको सार्वजनिक हितमा विज्ञान केन्द्रले पेप्सीले गर्दा स्वास्थ्यमा नकारात्मक प्रभाव पर्ने हुनाले सो साझेदारी रद्द गर्न खुला पत्र सार्वजनिक गरेको थियो । अप्रिल २०१३ मा सार्वजनिक गरिएको नेटबेसको तथ्याङ्क अनुसार बियोन्सेको पेप्सीको विज्ञापन सन् २०१३ को सबैभन्दा प्रख्यात विज्ञापन थियो, जसले ७०% दर्शकबाट सकारात्मक प्रतिक्रिया बटुल्यो ।

बियोन्सेले ट्रू स्टार र ट्रू स्टार गोल्ड अत्तरहरूको निर्माण गर्न टमी हिल्फिगरसँग काम गरेकी छिन् । सन् २००७ मा उनले एम्पिरियो अरमानीको डायमन्ड्स अत्तरको विज्ञापन गरेकी थिइन् । सन् २०१० मा बियोन्सेले आफ्नो प्रथम आधिकारिक अत्तर हीटको सार्वजनिकीकरण गरिन् । अत्तरको विज्ञापन, जसमा सन् १९५६ को "फीभर" गीतको प्रयोग गरिएको थियो र जसमा बियोन्से वस्त्रहीन हुन्छिन्, संयुक्त अधिराज्यमा केवल राति प्रसारण गरिने अनुमति दिइएको थियो । फेब्रुअरी २०११ मा बियोन्सेले आफ्नो दोस्रो अत्तर, हीट रश निकालिन् । बियोन्सेको तेस्रो अत्तर पल्स सेप्टेम्बर २०११ मा सार्वजनिक गरियो । सन् २०१३ मा हीटको द मिसेस कार्टर शो सीमित संस्करण निकालिएको थियो । $४० करोड माथिको नाफा कमाएका बियोन्सेका अत्तरहरू हस्तीहरूका अत्तरहरू मध्ये सबैभन्दा प्रख्यात छ ।

गेटफाइभसँगको $१० करोडको साझेदारी रद्द गरी बियोन्सेले *स्टारपावर: बियोन्से* भिडियो खेलको सार्वजनिकीकरण रद्द गरेपछि उनले यो मुद्दा अदालतमा समाधान गर्नुपरेको थियो । गीतफाइभले आफ्ना वित्तीय समर्थक हराएपछि बियोन्सेले उक्त साझेदारी रद्द गरेको उनका वकिलहरूले खुलासा गरे । बियोन्सेले १८ वर्षको उमेरमा लोरियालसँग साझेदारी गर्नुका साथै अमेरिकन एक्सप्रेस र निन्टेन्डो डीएससँग पनि संयुक्त उपक्रम जारी गरेकी छिन् ।

मार्च २०१५ मा अन्य कलाकारहरूसँगै बियोन्से उच्च गुणस्तरीय श्रव्य साझेदारी मञ्च टाइडलकी सहसंस्थापक र मालिक बनिन् । बियोन्सेका श्रीमान जे-जीले सन् २०१५ को पहिलो भागमा टाइडललाई नियन्त्रण गर्ने कम्पनी एस्पिरोको खरिद गरेका थिए । बियोन्से र जे-जीको साथमा कान्ये वेस्ट, रिहाना, मडोना, क्रिस मार्टिन र निकी मिनाज लगायत १६ जना कलाकारहरूले ३% धितोमा टाइडलको स्वामित्व प्राप्त गरेका छन् । यसरी धेरै कलाकारहरूको स्वामित्वमा रहेको श्रव्य साझेदारी मञ्चको सिर्जनाले सङ्गीत उद्योगमा छिटो परिवर्तन भइरहने मागको आपूर्तिमा सहयोग पुग्ने विश्वास राखिएको छ ।

### फेशन लाइन
बियोन्से र उनकी आमाले सन् २००५ मा महिलाहरूको लागि हाउस अफ डेरेअन नामक फेशन कम्पनीको स्थापना गरेका थिए । टिनाले भने अनुसार हाउस अफ डेरेअनको समग्र शैलीले उनको र बियोन्सेको फेशन शैलीलाई झल्काउथ्यो । हाउस अफ डेरेअनको कोषको रूपमा बियोन्से र उनकी आमाले बियोन्ड प्रोडक्शन्सको पनि स्थापना गरेका थिए । डेस्टिनीज चाइल्डको *डेस्टिनी फुल्फिल्ड* प्रत्यक्ष प्रस्तुतिमा हाउस अफ डेरेअनका लुगाहरू प्रदर्शन गरिएको थियो । उक्त सङ्ग्रह अन्तर्गत स्पोर्ट्सवेयर, भुवा भएको डेनिम, आउटरवेयर र गौण पर्दछन् जुन अमेरिकी र क्यानाडेली बजारमा उपलब्ध छन् । जनवरी २००८ मा स्टारवेभ मोबाइलले हाउस अफ डेरेअनका लुगा र फेशनलाई प्रवर्धन गर्न बियोन्से फेशन डिभा नामक मोबाइल खेल सार्वजनिक गरेको थियो । मे २७, २०१० मा डेरेअनले उत्पादन गरेका सामानहरू ब्राजिलमा बेच्नका लागि बियोन्सेले सी एन्ड एमसँग साझेदारी गरेकी थिइन् ।

अक्टोबर २०१४ मा बियोन्सेले पार्कवुड इन्टरटेनमेन्टबाट टपशपसँग साझेदारी गरी एथ्लेटिक स्ट्रीटवेयरको निर्माण गर्न पार्कवुड टपशप एथ्लेटिक लिमिटेडको स्थापना गरिन् । दुबै कम्पनीले यो नयाँ ब्र्यान्डबाट आधा भाग पाउँछन् । आफ्नो कम्पनीको प्रवर्धन भइरहँदा साझेदारी गर्न टपशप बाहेक कुनै कम्पनी थाहा नभएको कुरा बियोन्सेले बताइन् । नोभेम्बर २०१८ मा पार्कवुड इन्टरटेनमेन्टले सहसंस्थापक फिलिप ग्रीनको यौन दुर्व्यवहार र वर्णभेदको बारेमा थाहा पाएपछि आइभी पार्कको पूर्ण स्वामित्व प्राप्त गरेको खुलासा भयो ।  अप्रिल ४, २०१९ मा बियोन्सेले आइभी पार्क र एडिडासको साझेदारीको घोषणा गरिन् । खुद्रा व्यापारी टपशपसँगको साझेदारी तोडिएपछि यो साझेदारीले आइभी पार्क पुनः सार्वजनिकीकरणको चिनो बन्यो । आइभी पार्कको आधिकारिक वेबसाइटमा प्रकाशित लेखमा बियोन्सेले एडिडास प्रति आभार व्यक्त गर्दै उनीहरूको साझेदारीको सफलताको कामना गरिन् । यो पुनः सार्वजनिकीकरणसँगै नयाँ जुत्ता, प्रदर्शन गियर र जीवनशैली पहिरन पनि उपलब्ध भए ।

### परोपकार
 (देब्रे)|alt=सेतो टेप पछाडि एउटी महिलाका साथ अन्य मानिसहरू]]

सन् २००२ मा केली रोल्यान्ड र टिना नोल्सले डाउनटाउन ह्युस्टनमा युवाहरूका लागि नोल्स-रोल्यान्ड सेन्टरको स्थापना गरेका थिए । सन् २००५ को कट्रिना चक्रवातको प्रकोपमा परेका व्यक्तिहरूलाई घर निर्माण गर्नका लागि चाहिने रकमका साथै घर निर्माण प्रक्रिया चलिरहेको बेला बस्नका लागि आवश्यक छाप्रोको व्यवस्था मिलाउनका लागि बियोन्से र रोल्यान्डले मिलेर सर्भाइभर फाउन्डेशनको स्थापना गरेका थिए । यस फाउन्डेशनका लागि बियोन्सेले सुरुमा $२,५०,००० लगानी गरेकी थिइन् । त्यसबेला देखि यस फाउन्डेशनले अन्य परोपकारी संस्थाहरूसँग पनि काम गरेको छ । ३ वर्ष पछि, सन् २००८ मा आएको आइक चक्रवातको बेला पनि सर्भाइभर फाउन्डेशनले राहत पुर्याउन महत्त्वपूर्ण भूमिका खेलेको थियो । बियोन्सेले गल्फ कोस्ट आइक राहत कोषलाई पनि $१,००,००० दान गरेकी थिइन् ।

सन् २००९ मा *क्याडिल्याक रेकर्ड्स*मा एटा जेम्सको भूमिका निर्वाह गरेर कमाएको सबै आम्दानी लागु पदार्थ दुर्व्यसनीमा लागेका व्यक्तिको सहयोग गर्ने फीनिक्स हाउसमा दान गरेकी थिइन् । बियोन्से र उनकी आमाले पछि बियोन्से कस्मेटोलजी सेन्टरको स्थापना गरिन् जसले फीनिक्स हाउसमा भर्ना भएका व्यक्तिहरूलाई कस्मेटिक्स र सौन्दर्यको बारेमा सिकाई उनीहरूको सिपको वृद्धि गर्छ । 

जनवरी २०१० मा बियोन्सेले जोर्ज क्लूनी र वाइक्लेफ जँको *होप फर हाईटी* टेलिथनमा प्रशस्त मात्रामा सम्पत्ति दान गरेको हुनाले उनलाई थ्योरीको सीमित "फेशन फर हाईटी" टी-शर्टमा छापिएको थियो जसको बिक्रीबाट कुल $१०,००,००० उठ्यो । अप्रिल २०११ मा बियोन्सेले तत्कालिन राष्ट्रपतिकी श्रीमती मिशेल ओबामा र नेशनल असोसिएसन अफ ब्रोडकास्टर्स फाउन्डेशनसँग साझेदारी गरी आफ्नो गीत "गेट मी बडीड" को प्रयोग गरी बच्चाहरूमा हुने मोटोपनलाई कम गराउने अभियानमा भाग लिएकी थिइन् । ओसामा बिन लादेनको मृत्यु पछि बियोन्सेले ली ग्रीनवुडको "गड ब्लेस दी यूएसए" गीतलाई आफ्नो आवाजमा गएर सार्वजनिक गरिन् र यसबाट आएको सबै आय न्यू योर्कका प्रहरी तथा अग्नि नियन्त्रकका विधवा तथा बालबालिकालाई आर्थिक सहयोगको रूपमा दान गरेकी थिइन् ।

सन् २०१२ मा विश्व मानवता दिवसको अवसरमा बियोन्सेले संयुक्त राष्ट्र सङ्घमा "आइ वज हियर" गीत प्रस्तुत गरिन् । सन् २०१३ मा बियोन्सेले सलमा हायेक र फ्रीडा जियानिनीका साथमा गूचीको महिला सशक्तिकरणसम्बन्धि अभियानमा भाग लिने घोषणा गरिएको थियो । फेब्रुअरी २८ मा सार्वजनिक गरिएको यस अभियानमा बियोन्सेका नयाँ गीतहरूको प्रयोग गरिएको थियो । यस अभियानको लागि एली गोल्डिङ, फ्लोरेन्स एन्ड द मशिन र रिता ओराका साथमा बियोन्सेले लन्डनमा प्रत्यक्ष प्रस्तुति दिइन् । प्रस्तुति भन्दा अगाडि मे १५, २०१३ मा सार्वजनिक गरिएको अभियानको भिडियोमा क्यामरन डियाज, जोन लेजेन्ड र काइली मिनोगका साथ आ-आफ्नी आमा र अन्य महिला कलाकारहरूबाट प्राप्त प्रेरणाको बारेमा वर्णन गरे । बियोन्सेले आफ्नी आमा टिनाबाट मानिसहरूको राम्रो गुणमा ध्यान दिन सक्ने क्षमता प्राप्त गरेको बताइन् । क्याटापुल्ट नामक अनलाइन मञ्चबाट दर्शकहरूले महिला सशक्तिकरणमा आफूले चाहेको भूमिका निर्वाह गर्न सक्ने अवसर दिइएको थियो । बियोन्सेले "मिस अ मील" नामक खाद्य पदार्थ दान गर्ने अभियानमा भाग लिएकी थिइन् । बियोन्सेले युरोप र संयुक्त राज्यमा रोजगारी सिर्जना गर्नका लागि च्यारिटीबज नामक संस्थालाई सहयोग गरेकी थिइन् । डिसेम्बर २०१६ मा बियोन्सेलाई वर्षको सबैभन्दा परोपकारी हस्ती घोषणा गरिएको थियो ।

अप्रिल २०२० मा बियोन्सेले २०१९-२० कोरोना भाइरस प्रकोपको बेला मानसिक स्वास्थ्यका लागि $६० लाख दान गरेकी थिइन् । उनले स्थानीय तहमा काला जातिका समुदायलाई मास्क, स्वच्छ खानेपानी तथा सुद्ध खानेकुरा प्रदान गर्न विभिन्न संस्थाहरूसँग साझेदारी गरिन् । त्यही महिना बियोन्सेले मेगन दी स्ट्यालियनको "स्यभेज" मा प्रमुख कलाकारको भूमिकामा भाग लिई ब्रेड फर लाइफ ह्युस्टनलाई कोरोना भाइरस प्रकोपमा परेका व्यक्तिहरूलाई सहयोग गरेकी थिइन् । मे २०२० मा अफ्रिकी-अमेरिकी समुदायमा कोरोना भाइरसको कारण धेरै जनाको मृत्यु भएपछि बियोन्सेले #ididmypart अभियान अन्तर्गत १,००० निःशुल्क टेस्ट किटका साथै १,००० निःशुल्क पञ्जा, मास्क, स्वच्छ खानेपानी तथा शुद्ध खानेकुरा, आवश्यक भिटामिन तथा घरेलु सामग्रीहरू दान गरिन् । जुलाई २०२० मा  जोर्ज फ्लोइड विरोधहरू पछि बियोन्सेले एनएएसिपीसँग साझेदारी गरी काला जातिले चलाएका व्यवसायलाई $१०,००० दान गर्ने उद्देश्यले "ब्ल्याक-ओन्ड स्मल बिजनेस इम्प्याक्ट फन्ड" को स्थापना गरिन् । बियोन्सेको एकल "ब्ल्याक परेड" बाट आएको सबै आम्दानी उक्त कोषमा जम्मा गरिएको थियो । सेप्टेम्बर २०२० मा बियोन्सेले उक्त कोषबाट विभिन्न लघु व्यवसायहरूमा $१० लाख दान गरेको घोषणा गरिन् ।

## सङ्गीत
* *डेन्जरस्ली इन लभ* (सन् २००३)
* *बीडे* (सन् २००६)
* *आइ एम...साशा फियर्स* (सन् २००८)
* *४* (सन् २०११)
* *बियोन्से* (सन् २०१३)
* *लेमनेड* (सन् २०१६)

## अभिनय
**बियोन्सेद्वारा भूमिका निर्वाह गरिएका चलचित्रहरू**
**कार्मेन: अ हिप हपरा* (सन् २००१)
**अस्टिन पावर्स इन गोल्डमेम्बर* (सन् २००२)
**द फाइटिङ टेम्प्टेशन्स* (सन् २००३)
**फेड टु ब्ल्याक* (सन् २००४)
**द पिङ्क प्यान्थर* (सन् २००६)
**ड्रीमगर्ल्स* (सन् २००६)
**क्याडिल्याक रेकर्ड्स* (सन् २००८)
**अब्सेस्ड* (सन् २००९)
**एपिक* (सन् २०१३)
**द लायन किङ* (सन् २०१९)

**बियोन्सेद्वारा निर्देशित चलचित्रहरू**
**लाइफ इज बट अ ड्रीम* (सन् २०१३)
**बियोन्से: लेमनेड* (सन् २०१६)
**होमकमिङ* (सन् २०१९)
**ब्ल्याक इज किङ* (सन् २०२०)

## प्रत्यक्ष प्रस्तुति
**प्रमुख कलाकारको रूपमा प्रस्तुति**
*डेन्जरस्ली इन लभ टूर (सन् २००३)
*द बियोन्से एक्स्पीरियन्स (सन् २००७)
*आइ एम...वर्ल्ड टूर (सन् २००९ - सन् २०१०)
*द मिसेस कार्टर शो वर्ल्ड टूर (सन् २०१३ - सन् २०१४)
*द फोर्मेशन वर्ल्ड टूर (सन् २०१६)

**सहायक कलाकारको रूपमा प्रस्तुति**
*भेराइजन लेडिज फर्स्ट टूर (एलिसिया किज र मिसी एलियटका साथमा) (सन् २००४)
*अन द रन टूर (जे-जीको साथमा) (सन् २०१४)
*अन द रन २ टूर (जे-जीको साथमा) (सन् २०१८)

**प्रत्यक्ष प्रस्तुति**
*आइ एम...योर्स (सन् २००९)
*४ इन्टिमेट नाइट्स विथ बियोन्से (सन् २०११)
*रेभल प्रिजेन्ट्स: बियोन्से लाइभ (सन् २०१२)

## सन्दर्भ सामग्री
## बाह्य कडी
* 
* 
* 
* 

श्रेणी:बियोन्से
श्रेणी:सन् १९८१ मा जन्म
श्रेणी:जीवित मानिसहरू
श्रेणी:अमेरिकी चलचित्र अभिनेत्रीहरू
श्रेणी:अमेरिकी टेलिभिजन अभिनेत्रीहरू
श्रेणी:अमेरिकी आवाज अभिनेत्रीहरू
श्रेणी:अफ्रिकी-अमेरिकी अभिनेत्रीहरू
श्रेणी:अफ्रिकी-अमेरिकी गायिकाहरू
श्रेणी:अफ्रिकी-अमेरिकी व्यापारीहरू
श्रेणी:अमेरिकी पप गायिकाहरू
श्रेणी:ग्रामी पुरस्कार विजेताहरू
श्रेणी:२१औँ शताब्दीका अमेरिकी अभिनेत्रीहरू